IVP-raadslid voor Spar geskietRdl. Sbani Robert Mdletshe. (Foto: Verskaf) Die Inkatha Vryheidsparty (IVP) se kommunikasie-raadslid in Mandeni in KwaZulu-Natal is Vrydag tydens ŉ skietvoorval oorlede. Rdl. Sbani Robert Mdletshe is doodgeskiet net toe hy die Spar in Mandeni wou binnegaan. “Die party het ŉ goeie leier verloor wat ten volle toegewyd was en altyd die beste belange van die gemeenskap op die hart gedra het,” lui die IVP se verklaring. Mdletshe is die eerste keer in 2016 tot raadslid verkies. Die party het die gruweldaad veroordeel en daarop gewys dat dit nie die eerste keer is dat raadslede vermoor is kort voor die verkiesingseisoen nie. Maroela Media het vroeër berig dat Mthembeni Majola, gewese IVP-raadslid van Inkosi Langalibalele-munisipaliteit, in 2019 in Estcourt in KwaZulu-Natal doodgeskiet is. Bheki Malembe, gewese voorsitter van die IVP-tak in Ndabayakhe, is ook verlede jaar voor sy huis in KwaZulu-Natal doodgeskiet. Maroela Media het navraag oor Mdletshe se afsterwe aan die polisie gerig, maar tot dusver geen terugvoer ontvang nie.